**Dragoste**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Alelei! amar de mine,

Frăţioare Constantine!

Rele sunt frigurile,

Mai rele-s dragostele!

Frigurile te răcesc,

Dragostele te-ameţesc

Şi te-aprind, te scot din minte

Şi te-ajung cu dor fierbinte.

Vai de mine! ce păcat

Ele că m-au fermecat

Şi-n trei zile m-au uscat,

M-au uscat, m-au veştejit

Ca stejarul înfrunzit

Când de brumă e atins

Sau de mare foc cuprins.

Alei! dragă frăţioare,

Mă trec ca roua din floare

Şi ca spuma de pe mare,

Când le soarbe mândrul soare.

Fă-mi o groapă la răcoare,

Că inima rău mă doare.